RESOLUCIÓN do 13 de decembro de 2010 pola que se convoca unha bolsa de formación na área de documentación e biblioteconomía.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 17/12/2010

O artigo 3º.1 g) da Lei 10/1989, do 10 de xullo, de modificación da Lei 4/1987, do 27 de maio, de creación da Escola Galega de Administración Pública, considera entre os fins da escola a investigación, a documentación, o estudo e a realización de traballos de divulgación no eido da Administración pública, promovendo a súa máxima difusión.
De conformidade coa referida disposición,
resolvo:
Convocar unha bolsa de formación na área de documentación e biblioteconomía mediante a colaboración titoriada na biblioteca da Escola Galega de Administración Pública, segundo as seguintes bases:
Primeira.-Obxecto.
Por medio desta resolución establécense as bases reguladoras e procédese á convocatoria dunha bolsa de formación na área de documentación e biblioteconomía mediante colaboración titoriada na xestión de fondos documentais e bibliográficos da Escola Galega de Administración Pública.
A bolsa regulada nesta resolución concederase en réxime de concorrencia competitiva e baixo os principios de publicidade, obxectividade, transparencia, igualdade, non-discriminación, eficacia e eficiencia.
Segunda.-Duración, importe e financiamento da bolsa.
As actividades de formación iniciaranse o 1 de febreiro de 2011 e rematarán o 31 de decembro de 2011.
O importe da bolsa será de 1.200  brutos mensuais que se farán efectivos, tras a certificación da Escola Galega de Administración Pública do bo aproveitamento da bolsa, polo importe líquido tras realizar a retención fiscal que lle corresponda, na conta bancaria que sinale a persoa beneficiaria da bolsa, o que supón un importe total íntegro de 13.200 . Os meses serán considerados en todos os casos de 30 días. A contía percibida estará en función do número de días transcorridos desde a incorporación á bolsa.
O financiamento estará condicionado á existencia de crédito adecuado e suficiente na aplicación orzamentaria 05.80.122B.480.0 dos orzamentos xerais da Comunidade Autónoma de Galicia para o ano 2011, cuxo proxecto foi aprobado no Consello da Xunta de Galicia do 19 de outubro de 2010. O expediente económico tramítase de acordo co previsto na Orde do 11 de febreiro de 1998 que regula a tramitación anticipada de expedientes de gasto.
Durante o tempo de duración da bolsa a persoa bolseira será beneficiaria dun seguro de asistencia médica e un seguro de accidentes que, do mesmo xeito que os custos da súa formación, se aboará con cargo a esta aplicación orzamentaria.
Terceira.-Requisitos dos solicitantes.
Poderán solicitar esta bolsa todas aquelas persoas en que non concorra ningunha das circunstancias especificadas no artigo 10º da Lei 9/2007, do 13 de xuño, de subvencións de Galicia, e sempre que reúnan o seguinte requisito no momento de rematar o prazo de presentación de solicitudes:
Acreditar ter rematados os estudos académicos con posterioridade a xaneiro do ano 2002 e ter acreditada algunha das seguintes titulacións universitarias: diplomatura en biblioteconomía e documentación, ou licenciatura en biblioteconomía ou documentación.
Cuarta.-Solicitudes e documentación.
As solicitudes formalizaranse no modelo que se achega como anexo I a esta convocatoria e deberán ir acompañadas da seguinte documentación en orixinal ou fotocopia debidamente compulsada por un notario ou por un funcionario da Administración da Comunidade Autónoma de Galicia:
1. Título correspondente ou, en defecto deste último, xustificación do pagamento dos dereitos de expedición.
2. Certificación académica en que se detallen as cualificacións obtidas nas distintas disciplinas. Para facilitar a valoración do expediente académico débese incluír na certificación a nota media obtida.
3. Currículo do/da solicitante (consonte co modelo que se inclúe nesta convocatoria como anexo IV), con exposición dos méritos académicos e profesionais, así como relación dos traballos e publicacións sobre temas relacionados co obxecto da bolsa, debidamente acreditados.
4. Documentos que acrediten a formación en materias relacionadas co obxecto da bolsa alegados polo interesado no seu currículo.
5. Unha memoria que versará sobre un dos seguintes temas: «os centros de documentación e a web 2.0» ou «un plan de márketing para un centro de documentación especializado nas administracións públicas». A memoria deberá presentarse en soporte dixital e en papel en formato A4 mecanografada a dobre espazo e por unha soa cara, e súa extensión non será inferior a dez nin superior a vinte páxinas. A non presentación desta memoria suporá a exclusión do candidato sen que proceda facer o requirimento a que se refire o primeiro parágrafo da base oitava.
6. Declaración xurada ou responsable de non reunir ningunha das circunstancias especificadas no artigo 10º.2 da Lei 9/2007, do 13 de xuño, de subvencións de Galicia, consonte co modelo que se inclúe nesta convocatoria como anexo II.
7. Declaración xurada ou responsable de non ter emprego remunerado nin gozar doutra bolsa ou axuda, calquera que fose esta, ou, no caso de ter emprego remunerado ou gozar doutra bolsa, un compromiso expreso de renunciar a eles con anterioridade ao momento de incorporación a esta escola.
8. Declaración xurada ou responsable das axudas solicitadas ou concedidas polas administracións públicas para o mesmo fin, consonte co modelo que se inclúe nesta convocatoria como anexo III.
Ao abeiro do establecido nos artigos 2º e 3º do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos, a presentación da solicitude polo interesado implicará a autorización á Escola Galega de Administración Pública para comprobar os datos de carácter persoal que figuren no documento DNI/NIE da persoa que teña a condición de interesada, por medio do acceso telemático ao servizo horizontal de acceso ao sistema de verificación de datos de identidade do Ministerio de Administracións Públicas. Non obstante, o/a solicitante poderá denegar expresamente o consentimento; daquela, deberá entregar a fotocopia compulsada do documento de identidade correspondente.
A presentación das solicitudes comportará a autorización do/a solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos, polo que queda liberado/a de achegar a correspondente certificación. Estes requisitos deberán acreditarse, de ser o caso, antes de efectuar a proposta de resolución, así como da tramitación do pagamento, ao abeiro do disposto no artigo 11º e) e 31º.7 d) da Lei 9/2007, do 13 de xuño, de subvencións de Galicia.
Non obstante, os/as solicitantes poderán denegar expresamente o consentimento. Neste suposto deberán presentar estas certificacións no termos previstos regulamentariamente.
Quinta.-Lugar e prazo de presentación.
As solicitudes e a documentación que se sinala na base cuarta presentaranse no rexistro xeral deste organismo, situado na rúa de Madrid, 2-4, 15707 Santiago de Compostela, ou en calquera dos lugares referidos no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de presentar a solicitude nun rexistro que non sexa o da Escola Galega de Administración Pública ou de remitila por correo, o/a interesado/a deberá comunicar á Escola Galega de Administración Pública esta circunstancia, no mesmo día, a través de fax (ao número 981 54 63 37) ou telegrama.
O prazo de presentación de solicitudes será dun mes, contado a partir do día seguinte ao da publicación no Diario Oficial de Galicia desta convocatoria.
Sexta.-Composición da comisión de avaliación.
A selección e avaliación das solicitudes levaraa a cabo unha comisión que estará integrada polos seguintes membros:
Presidente: o director da Escola Galega de Administración Pública ou persoa en quen delegue.
Vogais: tres persoas designadas polo director da Escola Galega de Administración Pública, unha das cales, polo menos, deberá ser experta en documentación ou biblioteconomía.
Secretario/a: nomeado/a polo director da Escola Galega de Administración Pública entre funcionarios/as da Escola Galega de Administración Pública, que actuará con voz e voto.
A composición da comisión de avaliación farase pública no portal web da Escola Galega de Administración Pública
http://egap.xunta.es
e no seu taboleiro de anuncios.
A comisión está clasificada na categoría superior para os efectos previstos no artigo 26º do Decreto 144/2001, do 7 de xuño, sobre indemnizacións por razón do servizo ao persoal con destino na Administración autonómica de Galicia.
Sétima.-Criterios de avaliación.
A avaliación dos méritos acreditados levarase a cabo conforme o seguinte baremo:
1. Titulación universitaria en biblioteconomía ou documentación: pola licenciatura, 1,5 puntos; polo doutoramento, 3 puntos. Por outras titulacións universitarias superiores relacionadas co obxecto da bolsa: 0,5 puntos por cada unha ata un máximo de 1 punto. Forma de acreditación: fotocopia dos títulos ou certificación de ter realizados todos os estudos necesarios para a súa obtención.
2. Expediente académico: ata un máximo de 20 puntos. Utilizarase para a valoración desta epígrafe a nota media simple do expediente académico, conforme a Resolución do 15 de marzo de 2005 da Secretaría Xeral da Consellería de Educación e Ordenación Universitaria (DOG nº 57, do 23 de marzo). Forma de acreditación: certificación académica en que se detallen as cualificacións obtidas nas distintas disciplinas e na cal se deberá incluír a nota media simple obtida.
3. Formación complementaria: ata un máximo de 10 puntos. Cursos relacionados co obxecto das bolsas organizados por organismos públicos, universidades, asociacións profesionais de bibliotecarios ou documentalistas e outros organismos e entidades:
a) Cursos de duración igual ou superior a 250 horas: 1 punto por curso, ata un máximo de 4 puntos.
b) Cursos de duración igual ou superior a 100 horas: 0,75 puntos por curso, ata un máximo de 3 puntos.
c) Cursos de duración igual ou superior a 40 horas: 0,50 puntos por curso, ata un máximo de 2 puntos.
d) Cursos de duración inferior a 40 horas: 0,25 puntos por curso, ata o máximo de 1 punto.
Non se valorarán os cursos de menos de 10 horas lectivas nin aqueles que non acrediten as horas lectivas. Forma de acreditación: fotocopia dos títulos ou certificados de participación nas actividades formativas.
4. Presentación de comunicacións en congresos de biblioteconomía, bibliografía e documentación: 0,25 puntos por comunicación, ata un máximo de 3 puntos. Forma de acreditación: fotocopia dos certificados de participación activa nos referidos congresos.
5. Traballos individuais publicados e participación en publicacións colectivas relacionadas co obxecto da bolsa: 0,50 puntos por publicación, ata un máximo de 3 puntos. O mesmo mérito valorarase unha soa vez, ben como comunicación, ben como publicación. Forma de acreditación: fotocopia das referidas publicacións.
6. Coñecemento da lingua galega: ata un máximo de 2,50 puntos. Polo grao de iniciación ou equivalente: 1,25 puntos. Polo grao de perfeccionamento ou equivalente: 2,50 puntos. Forma de acreditación: fotocopia compulsada da acreditación do curso de iniciación, perfeccionamento ou equivalente de lingua galega.
7. Coñecemento da lingua inglesa ou francesa: ata un máximo de 2,5 puntos. Forma de acreditación: mediante o correspondente certificado oficial expedido pola Escola Oficial de Idiomas, Instituto Británico ou institución ou centros recoñecidos oficialmente.
8. Outros méritos: ata un máximo de 5 puntos.
-Formación no manexo de ferramentas ofimáticas de xestión (office e similares), ata un máximo de 2 puntos.
-Formación no manexo de ferramentas colaborativas web 2.0, en xestión da calidade e outros méritos relacionados co obxecto da bolsa que non teñan cabida en ningunha das outras epígrafes, ata un máximo de 3 puntos.
Forma de acreditación: mediante títulos, certificados e calquera outra documentación que acredite os méritos alegados. Para a valoración dos cursos de formación aplicarase a escala establecida no número 3 desta base.
A comisión non valorará aqueles méritos dos candidatos que non estean acreditados documentalmente.
A comisión realizará unha entrevista cos/coas aspirantes con maior puntuación. Á vista da valoración dos méritos dos/das candidatos/as, a comisión determinará a puntuación mínima para acceder á entrevista. Esta versará sobre os seus méritos curriculares e a memoria presentada, co fin de valorar os coñecementos, aptitudes e actitudes persoais dos/das aspirantes para as funcións que van desempeñar. Terá unha duración máxima de quince minutos. A puntuación máxima pola entrevista será de 10 puntos, e será necesario para poder acceder á bolsa convocada acadar unha puntuación mínima de 3 puntos nela.
Oitava.-Selección e avaliación das solicitudes.
Rematado o prazo de presentación de instancias, o Servizo de Estudos e Publicacións da Escola Galega de Administración Pública revisará as solicitudes recibidas e a documentación achegada. No caso de estar incompleta, conter erros ou non achegar toda a documentación requirida, poderá reclamar aos/ás solicitantes que emenden os defectos administrativos apreciados na documentación exixida, de acordo do artigo 71º da Lei 30/1992, do 26 de novembro, de réxime xurídico das administracións públicas e do procedemento administrativo común, e outorgará un prazo de 10 días hábiles desde a notificación de requirimento.
Rematado o prazo de emenda, a comisión de avaliación avaliará os méritos consonte o establecido na base sétima e confeccionará a listaxe provisional de posibles bolseiros/as, ordenada de maior a menor, segundo a súa puntuación. O prazo de exposición, consultas e reclamacións será de tres días hábiles. Esta listaxe farase pública no portal web da Escola Galega de Administración Pública
http://egap.xunta.es e no seu taboleiro de anuncios
, xunto, se é o caso, coa puntuación mínima para acceder á entrevista.
Resoltas as reclamacións e realizadas as entrevistas, a comisión fará pública nos mesmos lugares a lista definitiva de posibles bolseiros/as, ordenada de maior a menor, segundo a súa puntuación.
A comisión elevará ao director da Escola Galega de Administración Pública unha proposta de concesión para a designación do/da titular da bolsa.
Cos/coas restantes admitidos/as valorados/as cun mínimo de 3 puntos na fase de entrevista elaborarase unha lista de suplentes, por orde decrecente de puntuación. Esta listaxe será operativa no caso de que o/a bolseiro/a seleccionado/a non se incorporase na data establecida, cando manifestase expresamente a súa non aceptación da bolsa ou renunciase a ela unha vez aceptada, así como cando se procedese á súa revogación.
De non presentarse solicitudes ou de non acadar as rexistradas a puntuación mínima exixida na fase de valoración dos méritos ou na fase de entrevista, a convocatoria será declarada deserta mediante resolución do director da Escola Galega de Administración Pública, que se publicará no Diario Oficial de Galicia.
Prescíndese do trámite de audiencia, segundo o artigo 84º.4 da Lei 30/1992, do 26 de novembro, ao non figurar no procedemento nin ser considerados na resolución outros feitos e outras alegacións e probas máis que as aducidas polos interesados.
Novena.-Resolución, notificación e publicidade.
Elevada pola comisión de avaliación a proposta de concesión, esta convocatoria resolveraa o director da Escola Galega de Administración Pública. Contra esta resolución poderá interpoñerse, con carácter potestativo, recurso de reposición ante o director da Escola Galega de Administración Pública no prazo dun mes contado desde o día seguinte ao da publicación da resolución nos termos dos artigos 116º e 117º da Lei 30/1992, de réxime xurídico das administracións públicas e do procedemento administrativo común, ou directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo do dous meses contados desde o día seguinte ao da publicación da resolución, de conformidade co establecido no artigo 46º.4 da Lei 29/1998, reguladora da xurisdición contencioso-administrativa.
A notificación da resolución aos titulares das bolsas farase segundo o disposto no artigo 59º.1 da Lei 30/1992; así mesmo, darase a oportuna publicidade no DOG.
De conformidade co artigo 13º.4 da Lei 4/2006, do 30 de xuño, de transparencia e boas prácticas na Administración pública galega, a Escola Galega de Administración Pública publicará na súa páxina web oficial o nome dos/das beneficiarios/as das bolsas e o importe da axuda concedida, polo que a presentación da solicitude leva implícita a autorización para o tratamento necesario dos datos dos/das beneficiarios/as e da súa publicación nesta páxina web.
Tamén se incluirán nos rexistros de axudas, subvencións, convenios e de sancións, segundo establece o Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos á axuda e subvención recibida, así como as sancións impostas, segundo a autorización dos/das solicitantes que figure na convocatoria correspondente.
Décima.-Aceptación da bolsa e incorporación do bolseiro/a.
Unha vez recibida a notificación da concesión da bolsa polo/a beneficiario/a, este/a disporá dun prazo de dez días para comunicarlle á Escola Galega de Administración Pública a súa aceptación ou renuncia á bolsa. Transcorrido este prazo sen que se producise manifestación expresa polo beneficiario/a, entenderase tacitamente aceptada, segundo o establecido no artigo 21º.5 da Lei 9/2007, do 13 de xuño, de subvencións de Galicia.
No prazo de cinco días contados desde a aceptación expresa da bolsa ou do transcurso do prazo para entendela tacitamente aceptada, o candidato/a seleccionado/a deberá incorporarse ao desempeño da bolsa na Escola Galega de Administración Pública. O/a bolseiro/a que non se incorporase neste prazo ou que renunciase expresamente, perderá os dereitos inherentes á bolsa. Nestes supostos o director da Escola Galega de Administración Pública procederá, mediante resolución, á concesión da bolsa ao/á primeiro/a candidato/a que figure na listaxe que para tal efecto elaborase a comisión de avaliación, conforme a base oitava.
Décimo primeira.-Obrigas do/da bolseiro/a.
O/a bolseiro/a seleccionado/a comprometerase a:
a) Desempeñar as actividades de formación e de colaboración na xestión dos fondos documentais e bibliográficos da escola, de luns a venres, en horario de mañá e/ou tarde, de acordo coa distribución que realice a Escola Galega de Administración Pública.
b) Cumprir co programa de formación establecido polo director da Escola Galega de Administración Pública, baixo o asesoramento, orientación e dirección dos/das funcionarios/as que se designen para tales efectos, e asistir ás actividades formativas que a escola considere convenientes. Os gastos ocasionados con motivo destas actividades serán pagados pola escola con cargo á aplicación orzamentaria 05.80.122B.480.0, na cal se habilitará previamente o crédito para este fin, logo de que o/a xefe/a do Servizo de Estudos e Publicacións certifique os gastos producidos. Os gastos de desprazamento, aloxamento e manutención non poderán superar a contía establecida para o grupo II do Decreto 144/2001, do 7 de xuño, sobre as indemnizacións por razón do servizo ao persoal con destino na Administración autonómica de Galicia.
c) Colaborar nas accións formativas da Escola Galega de Administración Pública, de considerarse oportuno.
d) Presentar os informes, formularios e demais documentos que lle exixa a Escola Galega de Administración Pública con motivo da xestión do programa de formación e, ao finalizar a bolsa, informe de todas as actividades desenvolvidas durante o tempo de gozo da bolsa, así como da formación recibida.
e) Facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control interno.
f) Reintegrar as cantidades percibidas no suposto de incumprimento das condicións establecidas para a concesión da bolsa.
g) Presentar antes do derradeiro pagamento declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das administracións públicas competentes ou outros entes públicos.
Décimo segunda.-Natureza xurídica do vínculo.
A concesión e posterior aceptación da bolsa non supón ningún tipo de vinculación laboral ou funcionarial entre o/a bolseiro/a e a Escola Galega de Administración Pública, nin supón ningún compromiso de incorporación posterior do/da bolseiro/a no seu cadro de persoal.
Para a utilización do material e a información obtidos como resultado das actividades desenvolvidas durante a bolsa, o/a bolseiro/a deberá contar coa autorización expresa do director da Escola Galega de Administración Pública, e deberá facer constar neste caso que a información foi obtida durante o desenvolvemento da bolsa concedida pola Escola Galega de Administración Pública.
Décimo terceira.-Renuncia, revogación e reintegro de cantidades.
A renuncia á bolsa por parte do/da titular, unha vez iniciado o período de aproveitamento, deberá comunicarse cun mínimo de quince días naturais de antelación en escrito dirixido ao director da Escola Galega de Administración Pública, quen poderá, polo período que reste, concederlla ao/á candidato/a que corresponda segundo a listaxe que para tal efecto fose elaborada pola comisión de avaliación. A renuncia dará lugar á devolución das cantidades percibidas, se procede, e determinará a perda dos dereitos económicos da parte da bolsa non gozada.
A renuncia inhabilitará o/a titular para os efectos de presentación en vindeiras convocatorias da mesma categoría.
O director da Escola Galega de Administración Pública poderá revogar a bolsa se o/a bolseiro/a non realiza ou incumpre as tarefas ou o programa de formación que lle asignen, ou se estes non reúnen os requisitos de calidade exixibles. Neste suposto, como no caso da renuncia, o director da Escola Galega de Administración Pública poderá, polo período que reste, concederlle a bolsa ao/á candidato/a que corresponda segundo a listaxe que para tal efecto fose elaborada pola comisión de avaliación.
Procederá o reintegro das cantidades percibidas e a exixencia dos xuros de mora nos casos establecidos no artigo 33º da Lei 9/2007, do 13 de xuño, de subvencións de Galicia.
Décimo cuarta.-Réxime xurídico e impugnabilidade.
Para o non regulado expresamente nestas bases observarase o disposto na Lei 9/2007, do 13 de xuño, de subvencións de Galicia, e na Lei 38/2003, do 17 de novembro, xeral de subvencións e demais normativa aplicable.
Esta convocatoria, as súas bases e cantos actos administrativos se deriven dela, poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Décimo quinta.-Duración do procedemento.
Segundo o establecido no artigo 23º.4 da Lei 9/2007, do 13 de xuño, de subvencións de Galicia, o prazo máximo para resolver e notificar a resolución do procedemento non poderá exceder os dous meses, contados a partir da publicación desta convocatoria.
As solicitudes entenderanse desestimadas de non ditarse resolución expresa no prazo sinalado no parágrafo anterior.
Décimo sexta.-Notificacións e requirimentos.
De conformidade co disposto no artigo 59º.6 da Lei 30/1992, do 26 de novembro, de réxime xurídico das administracións públicas e do procedemento administrativo común, calquera notificación ou requirimento aos/ás interesados/as farase a través do taboleiro de anuncios e da páxina web da Escola Galega de Administración Pública (
http://egap.xunta.es
). Esta forma de notificación exceptúase cando se proceda á notificación da resolución de concesión ao/á beneficiario/a, que se practicará segundo o disposto no artigo 59º.1 da Lei 30/1992.
Décimo sétima.-Incompatibilidades.
A bolsa regulada nesta convocatoria será incompatible co gozo doutra bolsa de similares características financiada con fondos públicos e coa percepción de calquera retribución de carácter laboral e da prestación por desemprego. Permitiranse, non obstante, as percepcións esporádicas por tarefas docentes (cursos, conferencias ou relatorios) ou investigadoras (libros, artigos, premios).
Décimo oitava.-Cláusula xeral.
A participación nesta convocatoria implica o coñecemento e aceptación destas bases.
Toda alteración das condicións tidas en conta para a concesión da bolsa e, en todo caso, o incumprimento do réxime de incompatibilidades pola obtención concorrente doutras bolsas poderá dar lugar á modificación da resolución de concesión.
Disposicións derradeiras
Primeira.-O director da Escola Galega de Administración Pública poderá ditar as disposicións necesarias para a aclaración ou interpretación destas bases.
Segunda.-Esta resolución entrará vigor o día seguinte ao da súa publicación no Diario Oficial de Galicia.
Santiago de Compostela, 13 de decembro de 2010.
Pablo Figueroa Dorrego
Director da Escola Galega de Administración Pública
Ver referencia pdf "24100D010P057.PDF"